Landbank kry eindelik nuwe hoofAyanda Kanana is aangewys as die Landbank se nuwe uitvoerende hoof. (Foto: joburgmarket.co.za) Die Landbank het eindelik ŉ nuwe hoof. Die organisasie het Maandag aangekondig Ayanada Kanana is as sy nuwe uitvoerende hoof aangewys. Kanana begin op 1 Maart in dié pos. Kanana is ŉ gekwalifiseerde geoktrooieerde rekenmeester met diepgaande kennis van die landboubedryf, het die bank gesê. Hy is tans die uitvoerende hoof van die Johannesburgse varsproduktemark en voorsitter van die oudit-en-risikokomitee van die Oos-Londense nywerheidsontwikkelingsone. Kanana is verlede jaar aangewys as die Vereniging vir die Bevordering van Swart Rekenmeesters van Suidelike Afrika (Abasa) se staatsdienshoof van die jaar. “Ayanda is geesdriftig oor landbou, in besonder die ontwikkeling van ontluikende boere,” het die Landbank se raad in ŉ verklaring gesê. Die Landbank is in 1912 op die been gebring en moet finansiering aan opkomende boere verskaf om billike eienaarskap van grond te help verseker en die nalatenskap van ras- en geslagsgebaseerde diskriminasie in die bedryf uit te wis. Die kredietgradeerder Moody’s Investors Service het die Landbank se status verlede maand na rommel afgradeer. Die Landbank word reeds sedert November verlede jaar dopgehou en Moody’s het toe al gewaarsku dat ŉ afgradering wink. Die bank is ná dié gradering een keep laer op Ba1, ofte wel rommelstatus.